Afnám frystiskyldu á kjöti eykur úrval og jafnar framboð 7. janúar 2020 Gera má ráð fyrir að gæði , ekki síst í nautakjöti , aukist með innflutningi á fersku kjöti . Nýjar reglur um innflutning á fersku kjöti og eggjum tóku gildi um áramótin . Bann við innflutningi á þessum vörum , sem hafði verið dæmt í andstöðu við EES-samninginn bæði í Hæstarétti og EFTA-dómstólnum , féll þá úr gildi . Félag atvinnurekenda ( FA ) fagnar þessum merka áfanga í afnámi hafta á innflutningi og telur ljóst að þessi breyting muni bæði stuðla að meira úrvali og jafnara framboði , sérstaklega á kjötvörum . Enn sem komið er hefur hvorki ferskt kjöt né egg verið flutt til landsins og má gera ráð fyrir að fyrst um sinn verði þessi innflutningur í mjög takmörkuðu magni . Frá og með áramótum er ekki lengur áskilið að kjöt sem flutt er til landsins þurfi að hafa verið frosið í 30 daga . Kerfi leyfisveitinga vegna innflutnings fellur jafnframt niður og kjötvörur og egg eru í frjálsu flæði á öllu Evrópska efnahagssvæðinu ( EES ) . Um áramót tóku hins vegar gildi margvíslegar reglugerðir um svokallaðar viðbótartryggingar . Innflytjendur þurfa að sýna fram á að ferskt kjöt af alifuglum sé laust við kamfýlóbakter og innflutningi á eggjum , svínakjöti , nautakjöti og alifuglakjöti þurfa að fylgja vottorð um að varan sé laus við salmonellu . Hinar nýju reglur eru mjög umfangsmiklar og þurfa innflytjendur að uppfylla ýtrustu heilbrigðiskröfur . Engin ferskvara flutt inn enn sem komið erEnn sem komið er hefur engin ferskvara verið flutt inn eða pöntuð til landsins , eftir því sem FA kemst næst . Það skýrist af tvennu . Í fyrsta lagi gaf Matvælastofnun ( MAST ) ekki út leiðbeiningar um framkvæmd reglugerðanna fyrr en 20. desember , en þá voru þrír virkir dagar eftir af síðasta ári . Matvöruinnflytjendur eru nú að fara yfir leiðbeiningarnar ásamt birgjum sínum í EES-ríkjum , en það er talsverð vinna að koma á nýju verklagi . Í öðru lagi eru innflytjendur að skoða í samstarfi við birgja sína og innlenda viðskiptavini hvaða vörur henta til innflutnings . Ferskvara er eðli málsins samkvæmt viðkvæmari en frosin og þarf að endurskipuleggja alla virðis - og flutningakeðju vörunnar , frá framleiðanda til veitingahúss eða verslunar . Þetta er einnig tímafrekt ferli . Líklegast að nautakjöt í hærri gæðaflokkum verði flutt innSamkvæmt þeim upplýsingum , sem FA hefur aflað hjá innflutningsfyrirtækjum , er afar ólíklegt að ferskt svína - eða alifuglakjöt verði flutt til landsins svo nokkru nemi vegna takmarkaðs líftíma þeirrar vöru . Sú vara , sem væntanlega verður fyrst og fremst flutt inn fersk , er nautgripakjöt í hærri gæðaflokkum , fyrir verslanir með eigin kjötborð og veitingastaði . Þá eru einhverjir innflytjendur að skoða möguleika á innflutningi á ferskum eggjum . Afnám frystiskyldu jafnar framboðAfnám 30 daga frystiskyldu þýðir að innflytjendur geta brugðist hraðar við skorti á tilteknum vörum , jafnvel þótt viðkomandi vara sé flutt inn frosin . Það verður þá liðin tíð að innflytjendur þurfi að bíða með að flytja inn vöru þar til 30 daga markinu er náð . Þetta þýðir jafnara framboð á kjötmarkaði og þá væntanlega hagstæðara verð , auk þess sem tollkvótar fyrir innflutning á kjöti nýtast betur . Áhyggjur ástæðulausar „ Áhyggjur , sem andstæðingar frjálsræðis í milliríkjaviðskiptum hafa viðrað vegna breytinganna um áramótin eru ástæðulausar , “ segir Ólafur Stephensen , framkvæmdastjóri FA . „ Annars vegar bendir ekkert til annars en að innflutningur á ferskum búvörum verði fremur takmarkaður , þótt hann hafi vissulega jákvæð áhrif . Hins vegar gilda um þennan innflutning afar strangar reglur , raunar þær ströngustu í EES . Vernd neytenda gegn sjúkdómum er vel tryggð en þeir njóta ávaxta aukins frjálsræðis í viðskiptum , “ segir Ólafur .